DECIZIA COMISIEI
din 2 februarie 2010
de închidere a conturilor agenției de plăți din Malta privind cheltuielile din domeniul măsurilor de dezvoltare rurală finanțate din Fondul european de garantare agricolă (FEGA) pentru exercițiul financiar 2008
[notificată cu numărul C(2010) 468]
(Numai textul în limba malteză este autentic)
(2010/68/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (1), în special articolele 30 și 39,
după consultarea Comitetului pentru fondurile agricole,
întrucât:
(1)
Prin Decizia 2009/366/CE a Comisiei (2) au fost închise, pentru exercițiul financiar 2008, conturile tuturor agențiilor de plăți, cu excepția agenției de plăți „MRRA” din Malta.
(2)
În urma transmiterii de noi informații și după efectuarea unor controale suplimentare, Comisia poate lua în prezent o decizie cu privire la integralitatea, exactitatea și veridicitatea conturilor privind cheltuielile din domeniul măsurilor de dezvoltare rurală, prezentate de agenția de plăți „MRRA” din Malta.
(3)
În conformitate cu articolul 30 alineatul (2) din Regulamentul (CE) nr. 1290/2005, prezenta decizie nu aduce atingere deciziilor ulterioare ale Comisiei de excludere de la finanțarea comunitară a cheltuielilor care nu au fost efectuate în conformitate cu normele comunitare,
ADOPTĂ PREZENTA DECIZIE:
Articolul 1
Se închid, pentru exercițiul financiar 2008, conturile agenției de plăți „MRRA” din Malta privind cheltuielile din domeniul măsurilor de dezvoltare rurală finanțate din Fondul european de garantare agricolă (FEGA).
Sumele care trebuie recuperate de la statul membru sau plătite acestuia, în temeiul prezentei decizii, în domeniul măsurilor de dezvoltare rurală aplicabile în Malta sunt stabilite în anexele I și II.
Articolul 2
Prezenta decizie se adresează Republicii Malta.
Adoptată la Bruxelles, 2 februarie 2010.